Новини от България – Бизнесът иска отпадане на нотариална заверка на декларациите за собственост.
Нотариалната заверка представлявала излишна административна и финансова тежест.
Асоциацията на организациите на работодателите в България (АОРБ) предлага промени в правилника към Закона за мерките срещу изпирането на пари, който бе приет през декември. От бизнеса искат да отпадне изискване за нотариална заверка на подписа при заявяване на подлежащите на вписване в Търговския регистър и регистъра на юридическите лица с нестопанска цел и в регистър БУЛСТАТ данни по чл. 63, ал. 4 от ЗМИП.
Промените влязоха в сила в началото на тази година. Месец по-късно от АОРБ изпратиха писмо до премиера Бойко Борисов с предложение за промяна на новите текстове. Според бизнеса, нотариалната заверка представлявала излишна административна и финансова тежест.
Подписът на нотариус нямало да доведе до повече сигурност в търговския оборот или до по-голяма правна тежест на документа, предвид което същото може да бъде заменено с обикновена писмена форма, посочват още от АОРБ в писмото си.